
TIEDOTE


POHJOIS-SAVON YHDISTETTYJEN JUNA/AUTOKULJETUSTEN MARKKINA- JA TOTEUTET​TAVUUSSELVITYS

Tämän hankkeen tavoitteena on selvittää yhdistettyjen juna/autokuljetusten lastipotentiaalit ja markkinat koskien yhteysväliä Iisalmi-Kuopio-Tampere-Helsinki/Turku. Juna/autokuljetus palvelee erityisesti kuorma-autoilla ja suuryksiköissä kuljetettavan kappaletavaran kuljetuksia (kulutus- ja hankintatavaroiden tuontia ja teollisuuden vientiä). Juna/autokuljetusten junissa voidaan kuorma-autojen, ajoneuvoyhdistelmien ja perävaunujen lisäksi kuljettaa myös muita kuljetusyksiköitä, kuten kontteja ja vaihtokoreja. VR:n alustavien selvitysten mukaisesti Kuopion ja Etelä-Suomen välinen juna/autokuljetusyhteys voisi toimia nykyisen Oulu -keskeisen pohjoisen yhteyden ohella toisena Etelä-Suomeen suuntautuvana runkokuljetusyhteytenä. Markkina-analyysillä ja lastipotentiaalien arvioinnilla selvitetään hankkeen liiketaloudelliset edellytykset.

Projektin toimeksiantajat, rahoittajat ja ohjausryhmän jäsenet ovat Liikenne- ja viestintäministeriö (ylitarkastaja Taneli Antikainen), VR Osakeyhtiö (tuoteryhmäpäällikkö Juhani Lepikkö), Savo-Karjalan tiepiiri (tieverk​koinsinööri Pasi Patrikainen), Pohjois-Savon liitto (suunnitteluinsinööri Jouko Kohvakka) ja Kuopion kauppakamari (toimitusjohtaja Matti Niiranen). Tutkimusorganisaationa hankkeessa toimii LT-Kuopio Oy, jossa hankkeesta vastaa toimialapäällikkö Ilkka Salanne. Tutkimus käynnistyi syyskuussa ja valmistuu joulukuun 2001 loppuun mennessä.

Pohjois-Savon liikennejärjestelmäsuunnitelmatyön aikana on todettu tarpeelliseksi selvittää nykyisin maanteitse kuljetettavien tavaravirtojen siirtämismahdollisuuksia muille kuljetusmuodoille. Pyrkimyksenä on vähentää tiestöön kohdistuvia raskaan liikenteen rasituksia.  Juna/autokuljetusten aikaansaaminen olisi keino toteuttaa tätä tavoitetta, koska niiden lastipotentiaali koostuisi juuri nykyisin kuorma-autoilla kuljetettavasta kappaletavarasta (metsäteollisuustuotteet, kulutustavara, muu kappaletavara). Yhdistettyjen kuljetusten kehittäminen tukee myös  Suomen ja  EU:n liikennepoliittisia tavoitteita. Yhdistettyjen kuljetusten olemassaololla olisi lisäksi merkittävä ”markkina-arvo” Pohjois-Savon maakun​nalle ajatellen nykyisen yritystoiminnan edellytyksiä ja uuden teollisuuden sijoittumista alueelle. 

Tutkimuksessa selvitetään lastipotentiaalin ja markkinoiden lisäksi yritysten edellytyksiä juna/autokuljetuksille (aikataulut, hintataso, lastaus-/purkaustekniikka, terminaalipalvelut, tiedotus, logistinen toiminta jne.). Selvityksessä tarkastellaan alustavasti myös lastauspaikkojen tai terminaalien parhaita sijaintivaihtoehtoja, niiden vaikutuksia tieliikenteeseen ja infrastruktuuriin sekä kuljetuksissa ja terminaalitoiminnassa käytettäviä teknisiä ja toiminnallisia ratkaisuja. Lastauspaikkojen määrällistä tarvetta  ja sijaintivaihtoehtoja Kuopiossa ja tätä laajemmin Itä-Suomessa tutkitaan mm. yrityshaastattelujen avulla. Tutkimusmenetelminä käytetään logistiikan palveluyritysten ja teollisuusyritysten haastatteluja sekä tilastoihin ja kirjalliseen materiaaliin perustuvia analyysejä.

Lisätietoja hankkeesta antavat LT-Kuopio Oy:stä toimialapäällikkö Ilkka Salanne (puh: 017-266 3713, s-posti: ilkka.salanne@ltcon.fi) ja VR Cargosta tuoteryhmäpäällikkö Juhani Lepikkö (puh: 0307 20434, s-posti: juhani.lepikko@vr.fi).

